Title: ประกาศการท่าเรือแห่งประเทศไทย เรื่อง วิธีปฏิบัติในการยกขนสินค้าที่ฝากเก็บไปบรรจุนอกเขต (CO-LOAD) แผนกโรงพักสินค้า 14 (สินค้าเพื่อการส่งออก)

ประกาศการท่าเรือแห่งประเทศไทย
เรื่อง วิธีปฏิบัติในการยกขนสินค้าที่ฝากเก็บไปบรรจุนอกเขต
(CO-LOAD)
แผนกโรงพักสินค้า
๑๔ (สินค้าเพื่อการส่งออก)[๑]

เพื่อให้การบริการยกขนสินค้าที่ฝากเก็บไปบรรจุนอกเขต
(CO-LOAD) แผนกโรงพักสินค้า ๑๔ (สินค้าเพื่อการส่งออก) เป็นไปด้วยความเรียบร้อยและสะดวกต่อผู้ใช้บริการ
การท่าเรือแห่งประเทศไทยจึงกำหนดวิธีปฏิบัติในการยกขนสินค้าที่ฝากเก็บไปบรรจุนอกเขตดังนี้

๑.
 ให้ผู้ใช้บริการที่มีความประสงค์จะนำสินค้าที่ฝากเก็บไปบรรจุเข้าตู้สินค้านอกเขต
(CO-LOAD) แผนกโรงพักสินค้า ๑๔ (สินค้าเพื่อการส่งออก) ยื่นเอกสาร ดังต่อไปนี้
๑.๑
แบบรับรองการเตรียมตู้สินค้าเปล่าเพื่อบรรจุสินค้า (คบต.05) ตามแบบแนบท้ายประกาศซึ่งประทับตรา OUTBOUND CFS โดยระบุรายละเอียดให้ถูกต้องและครบถ้วน
๑.๒
แบบใบแจ้งขอปฏิบัติงาน (ฝส.03)
ตามแบบแนบท้ายประกาศเพื่อจัดเตรียมเครื่องมือทุ่นแรง หรือส่งมอบสินค้าให้ผู้ใช้บริการ
๑.๓
แบบใบกำกับสินค้า ตามแบบแนบท้ายประกาศ

๒.
 การนำสินค้าที่ฝากเก็บไปบรรจุนอกเขต
(CO-LOAD) แผนกโรงพักสินค้า ๑๔ (สินค้าเพื่อการส่งออก) ให้ปฏิบัติ ดังต่อไปนี้
๒.๑
ให้ผู้ใช้บริการแจ้งความประสงค์ที่จะนำสินค้าที่ฝากเก็บไปบรรจุนอกเขต (CO-LOAD) ที่แผนกโรงพักสินค้า ๑๔ (สินค้าเพื่อการส่งออก)
๒.๒
ให้พนักงานร่วมกับผู้ประกอบการรับบรรจุสินค้าเข้าตู้สินค้า ตรวจนับและตรวจสอบเครื่องหมาย
จำนวน และน้ำหนัก รวมทั้งวัดขนาดหีบห่อ และปริมาตรของสินค้าแล้วลงนามรับมอบสินค้าในแบบ
คบต.05
๒.๓
ให้พนักงานตรวจสอบความถูกต้องของเอกสารตามข้อ ๑.๑ และจัดรถบรรทุกนำส่งสินค้าไปบรรจุเข้าตู้สินค้าภายในเขตท่าเรือกรุงเทพตามที่ผู้ใช้บริการแจ้ง
พร้อมกับให้พนักงานขับรถบรรทุกของการท่าเรือแห่งประเทศไทยลงนามในใบกำกับสินค้า (CO-LOAD) และผู้ประกอบการตรวจสอบนับจำนวนร่วมกับพนักงานขับรถบรรทุก แล้วลงนามรับสินค้าเมื่อไปถึงปลายทางแล้ว

๓.
 การนำสินค้าบรรจุภายนอกเขต (CO-LOAD) แผนกโรงพักสินค้า ๑๔ (สินค้าเพื่อการส่งออก) เข้ามาบรรจุ ให้ปฏิบัติ ดังต่อไปนี้
๓.๑
ให้ผู้บริการแจ้งความประสงค์ที่จะนำสินค้าเข้ามาบรรจุ (CO-LOAD) ที่โรงพักสินค้า ๑๔ (สินค้าเพื่อการส่งออก)
๓.๒
ให้พนักงานตรวจสอบใบเสร็จค่าภาระสินค้าขาออกและค่ายานพาหนะผ่านท่า
๓.๓
ให้พนักงานร่วมกับผู้ประกอบการตรวจนับและตรวจสอบเครื่องหมาย จำนวนและน้ำหนัก รวมทั้งวัดหีบห่อ
และปริมาณของสินค้าแล้วบันทึกและลงนามรับมอบสินค้าในแบบ คบต.05 เพื่อให้กองผลประโยชน์ ๑ และกองผลประโยชน์ ๒ คิดค่าบริการยกขนสินค้า (CO-LOAD)

๔.
 ให้ผู้ใช้บริการหรือตัวแทน เป็นผู้ชำระค่าบริการยกขนสินค้าไปบรรจุนอกเขต
(CO-LOAD) หรือในทางกลับกัน ในอัตรา ๕๐ บาท ต่อลูกบาศก์เมตร หรือต่อเมตริกตัน แล้วแต่การคำนวณค่าบริการหน่วยใดได้สูงกว่า

ทั้งนี้
ตั้งแต่วันที่ ๒๗ มิถุนายน ๒๕๔๘ เป็นต้นไป

ประกาศ ณ
วันที่ ๖ มิถุนายน พ.ศ. ๒๕๔๘
ยงยศ  ปาละนิติเสนา
กรรมการการท่าเรือฯ
รักษาการในตำแหน่ง
ผู้อำนวยการการท่าเรือแห่งประเทศไทย

[เอกสารแนบท้าย]

๑.
แบบรับรองการเตรียมตู้สินค้าเปล่าเพื่อบรรจุสินค้า (แบบ คบต.05)
๒.
การท่าเรือแห่งประเทศไทย ใบแจ้งขอปฏิบัติงาน (ฝส.03)
๓.
ใบกำกับสินค้า

(ดูข้อมูลจากภาพกฎหมาย)

ฐิติพงษ์/ผู้จัดทำ
๑๓ ตุลาคม ๒๕๔๘

ปิยะธิดา/ปรับปรุง
๒ พฤศจิกายน
๒๕๖๐

[๑] ราชกิจจานุเบกษา
เล่ม ๑๒๒/ตอนที่ ๘๔ ง/หน้า ๑๓๒/๖ ตุลาคม ๒๕๔๘